K. Sárközy, poslankyňa: (2006-04-20):
Predložený návrh skupiny poslancov navrhuje novelizovať päť zákonov. Budem stručná, pretože podrobnejšie som to predložila pri prvom čítaní, zameriam sa len na niektoré body. Novela zákona zabezpečí adresnosť platieb poistného plateného štátom na dôchodkové poistenie za určený okruh fyzických osôb. (Ruch v sále.) Vážení kolegovia, je to zákon, ktorý sa týka asi 80- až 100-tisíc dôchodcov, takže by som bola rada, keby tu bol trošičku väčší pokoj. Ďakujem pekne. Zvýšenie sirotského dôchodku zo súčasných 30 % na 40 %, právnu úpravu nároku na vdovecký dôchodok vdovcom, ktorých manželky zomreli pred 1. januárom 2004, uvoľnenie výplaty vdovského a vdoveckého dôchodku priznaných pred 1. januárom 2004, ktoré sa nevyplácali z dôvodu, že ich suma s iným dôchodkom presahovala najvyššiu výmeru ustanovenú zákonom určeným do 31. decembra 2003 alebo sa z tohto dôvodu vyplácali v nižšej sume. Poskytovanie invalidného dôchodku do dovŕšenia dôchodkového veku alebo do priznania predčasného starobného dôchodku s účinnosťou od 1. januára 2008. Potom je tu čl. 2, ktorým sa mení náhrada príjmu pri dočasnej pracovnej neschopnosti zamestnanca. Čl. 3 navrhuje právnu úpravu zabezpečenia minimálneho príjmu na úrovni životného minima poberateľom starobného dôchodku alebo inej dôchodkovej dávky, ktorej poberateľ dovŕšil 62 rokov veku, ak jej výška nedosahuje sumy životného minima a sú z tohto dôvodu riešení v systéme pomoci v hmotnej núdzi. Čl. 4 – navrhujú sa tu zmeny a doplnenia zákona o starobnom dôchodkovom sporení, najmä v súvislosti so zmenami navrhovanými v zákone o sociálnom poistení, a právna úprava ochrany osobných údajov z dôvodu zosúladenia so zákonom o ochrane osobných údajov. Vážení kolegovia, chcela by som vám len aj pri druhom čítaní pripomenúť, ako tento návrh novely zákona o sociálnom poistení vznikal. Viete veľmi dobre, že pod tento návrh sa podpísali všetky poslanecké kluby, väčšinou to bol predseda poslaneckého klubu alebo zástupca predsedu poslaneckého klubu, a z každého klubu to podpísali poslanci, ktorí sa zaoberajú v tom-ktorom klube sociálnou problematikou. Medzi prvým a druhým čítaním dvakrát zasadal výbor zložený z tých poslancov, ktorí tento zákon podpísali. Boli pozvaní všetci. Nezúčastnili sa všetci týchto rokovaní, ale na týchto rokovaniach sme sa dohodli, že fakticky nebudeme môcť meniť ten základný zákon, vlastne tú základnú novelu, ktorú sme predložili spoločne. Pri druhom čítaní vo výboroch a hlavne v gestorskom výbore sme sa pokúšali pozmeňujúcimi návrhmi riešiť tú situáciu, ktorá vznikla pripomienkami z medzirezortného pripomienkového konania, pri sedení so zástupcami Národnej banky, dôchodcovských správcovských spoločností a jednak sú tam zapracované legislatívne zmeny, na ktoré nás upozornila legislatíva Národnej rady. Všetky pozmeňujúce návrhy, ktoré sú obsiahnuté v spoločnej správe, prispeli k tomu, aby návrh novely zákona o sociálnom poistení bol presnejší a adresnejší, a myslím si, že tie pozmeňujúce návrhy, ktoré sme na gestorskom výbore prijali, tento zákon zlepšujú. Určite každý nebude spokojný s týmto návrhom zákona, tento návrh zákona sa bude týkať v priemere, teda pozitívne asi 80- až 100-tisíc dôchodcov alebo poistencov, nemôžeme uspokojiť všetkých, pretože to súčasný štátny rozpočet ani rozpočet budúcich rokov by neumožňoval. Preto vás prosím, aby ste v druhom čítaní na tieto veci brali ohľad, a prosím vás o pozitívne prijatie tohto zákona. Ďakujem pekne, pán predsedajúci.